የስዊዘርላንድ ፕሬዚዳንት ማክሰኞ በፓርላማ ንግግር ያደርጋሉ
ለአራት ቀናት የሥራ ጉብኝት ባለፈው ቅዳሜ አዲስ አበባ የገቡት የስዊዘርላንድ ፕሬዚዳንት፣ የፊታችን ማክሰኞ ጥቅምት 16 ቀን 2008 ዓ.ም. በፓርላማ ተገኝተው ንግግር እንደሚያደርጉ ተጠቆመ፡፡ ፕሬዚዳንት ሲሞኔታ ሶማሩጋ ከፕሬዚዳንት ዶ/ር ሙላቱ ተሾመ፣ ከጠቅላይ ሚኒስትር ኃይለ ማርያም ደሳለኝና ከሕዝብ ተወካዮች ምክር ቤት አፈ ጉባዔ አቶ አባዱላ ገመዳ ጋር በሁለቱ አገሮች ግንኙነት ላይ ይመክራሉ ተብሏል፡፡ ማክሰኞ ከቀትር በኋላ በፓርላማ በመገኘት በሚያደርጉት ንግግርም ስዊዘርላንድ በፌዴራል ሥርዓት ያላትን ምርጥ ተሞክሮ ያካፍላሉ ተብሎ ይጠበቃል፡፡ ፕሬዚዳንቷ ወደ ኢትዮጵያ ሶማሌ ክልል በማቅናትም የተባበሩት መንግሥታት ድርጅት (ተመድ) የስደተኞች ኮሚሽን የሚያስተዳደረውን የስደተኞች ካምፕ እንደሚጎበኙ፣ በመቀጠልም በጅግጅጋ ዩኒቨርሲቲ ተገኝተው ንግግር እንደሚያደርጉ ከውጭ ጉዳይ ሚኒስቴር የተገኘው መረጃ ያመለክታል፡፡ ፕሬዚዳንቷ ከአፍሪካ ኅብረት ኮሚሽነር ከዶ/ር ንኮሳዛና ድላሚኒ ዙማ ጋር እንደሚወያዩም ለማወቅ ተችሏል፡፡